text: Mand fængslet for at tæske kvinde til døde 
  11 oktober 2011 kl. 15.13
  En 40-årig mand er blevet fængslet. Politiet mistænker ham for at have tæsket sin kæreste ihjel.
  Obduktionen af en kvinde fra Bredsten ved Vejle har afsløret, at hendes kæreste kan mistænkes for at stå bag hendes død.
  Derfor blev den 40-årige mand idag stillet for en dommer, der varetægtsfængslede ham i fire uger.
   
  Politiet har sigtet manden for drab, subsidiært vold med døden til følge, siger politiinspektør Steen Edeling, Sydøstjyllands Politi.
  Grundlovsforhøret blev holdt for lukkede døre. Derfor er det sparsomt med oplysninger ud over, at den 40-årige ikke kærede fængslingen.
  - Jeg kan sige, at mandens umiddelbare stilling til sigtelsen er, at han ikke ønsker at erkende, siger Steen Edeling.
  Manden ringede tidligt fredag til alarmcentralen, fordi han fandt kvinden liggende livløs i sengen ved siden af sig.
  Ambulancelægen, som kom til stedet, forsøgte ifølge Vejle Amts Folkeblad at genoplive kvinden, men uden resultat.
  Obduktionen af den 47-årige kvinde viste, at hun havde talrige ribbensbrud, sammenklappet lunge og ødelagt milt.
  Der var også tegn på en del skader af ældre dato, og det er baggrunden for, at politiet har anholdt og sigtet den 40-årige.
  Manden blev anholdt uden dramatik i går.
  